ประกาศคณะกรรมการพิจารณามาตรการปกป้อง เรื่อง มาตรการปกป้องชั่วคราวจากการนำเข้าสินค้าบล็อกแก้วที่เพิ่มขึ้น พ.ศ. 2554
ประกาศคณะกรรมการพิจารณามาตรการปกป้อง
ประกาศคณะกรรมการพิจารณามาตรการปกป้อง
เรื่อง
มาตรการปกป้องชั่วคราวจากการนำเข้าสินค้าบล็อกแก้วที่เพิ่มขึ้น
พ.ศ. ๒๕๕๔
 

ด้วยคณะกรรมการพิจารณามาตรการปกป้องตามพระราชบัญญัติมาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๐ ได้มีคำวินิจฉัย เมื่อวันที่ ๒๓ ธันวาคม พ.ศ. ๒๕๕๓ ว่า
มีความจำเป็นต้องกำหนดมาตรการปกป้องชั่วคราว
เนื่องจากมีหลักฐานชัดแจ้งว่าการนำเข้าสินค้าบล็อกแก้วที่เพิ่มขึ้นก่อให้เกิดความเสียหายหรือกำลังคุกคามที่จะก่อความเสียหายแก่อุตสาหกรรมภายใน
ซึ่งหากดำเนินการล่าช้าจะก่อให้เกิดผลเสียหายที่ยากแก่การแก้ไข ดังนั้น
เพื่อป้องกันความเสียหายที่เกิดขึ้นจากการนำเข้าสินค้าบล็อกแก้วที่เพิ่มขึ้นดังกล่าว
คณะกรรมการจึงมีมติกำหนดมาตรการปกป้องชั่วคราวโดยการให้เรียกเก็บอากรชั่วคราวกับการนำเข้าสินค้าดังกล่าว

อาศัยอำนาจตามความในมาตรา ๖ (๑) และมาตรา ๒๓ แห่งพระราชบัญญัติมาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๐ คณะกรรมการพิจารณามาตรการปกป้องจึงออกประกาศไว้ ดังต่อไปนี้

ข้อ ๑ ประกาศนี้เรียกว่า
ประกาศคณะกรรมการพิจารณามาตรการปกป้อง เรื่อง
มาตรการปกป้องชั่วคราวจากการนำเข้าสินค้าบล็อกแก้วที่เพิ่มขึ้น พ.ศ. ๒๕๕๔

ข้อ ๒ ให้เรียกเก็บอากรชั่วคราวสำหรับการนำเข้าสินค้าบล็อกแก้ว
ซึ่งมีลักษณะเป็นก้อนสี่เหลี่ยม ใช้ตกแต่งอาคารสถานที่
ภายใต้พิกัดอัตราศุลกากรประเภทที่ ๗๐๑๖.๙๐๐๐ ในอัตราร้อยละ ๓๕ ของราคา ซี ไอ เอฟ

ข้อ ๓ มิให้เรียกเก็บอากรชั่วคราวตามข้อ ๒
สำหรับการนำเข้าสินค้าที่มีแหล่งกำเนิดจากประเทศกำลังพัฒนาตามบัญชีรายละเอียดแนบท้ายประกาศนี้

ข้อ ๔[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปเป็นกำหนดเวลาไม่เกินสองร้อยวัน


ประกาศ
ณ วันที่ ๖ มกราคม พ.ศ. ๒๕๕๔
พรทิวา
นาคาศัย
รัฐมนตรีว่าการกระทรวงพาณิชย์
ประธานคณะกรรมการพิจารณามาตรการปกป้อง
[เอกสารแนบท้าย]

๑. บัญชีท้ายประกาศคณะกรรมการพิจารณามาตรการปกป้อง เรื่อง
มาตรการปกป้องชั่วคราวจากการนำเข้าสินค้าบล็อกแก้วที่เพิ่มขึ้น พ.ศ. ๒๕๕๔

(ดูข้อมูลจากภาพกฎหมาย)











วิชชุตา/ผู้จัดทำ
๒๙ มิถุนายน
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๔ ง/หน้า ๕๓/๑๔ มกราคม ๒๕๕๔